**Er barnet mitt friskt nok til å gå i barnehagen i dag?**

**Du kommer sikkert til å stille deg selv spørsmålet mange ganger. Hensikten med denne informasjonen er å gi råd som gjør det enklere for deg å avgjøre dette.**

For å avgjøre om barnet skal gå i barnehagen eller være hjemme, bør du alltid ta utgangspunkt i barnets behov. Et sykt og slapt barn trenger ro og omsorg, og da er ikke hverdagen i barnehagen med mange barn og mange aktiviteter det beste stedet for barnet å være. Barnet kan være i barnehagen når det orker å delta i de vanlige aktivitetene, og når det kan være ute.

Generelt bør barnet ha utbytte av å være i barnehagen. Dersom allmenntilstanden er sterkt nedsatt, barnet er slapt, grinete, ikke interessert i lek, har dårlig appetitt og ute av stand til å følge vanlige aktiviteter bør det holdes hjemme fra barnehagen.

Foruten vurdering av barnets allmenntilstand, tas smittefaren med i betraktning. Det kan anses som nødvendig å holde barnet hjemme for å beskytte de andre barna i barnehagen mot smitte. Dette gjelder spesielt ved diarè eller oppkast, som er svært smittsomt for både barn og voksne i inntil 48 timer etter siste gang barnet hadde diarè eller kastet opp.

Som mor eller far er du ekspert på ditt eget barn og kan ta den riktige bedømmelsen. Personalet som ser barnet i barnehagen kan bedømme om barnet klarer å være i gruppefellesskapet på avdelingen. Rådfør deg med dem om du er usikker.

**Kontakt lege dersom du er i tvil om barnets diagnose eller behandling.**

**Vi tar utgangspunkt i** [**https://www.fhi.no/sv/barnehage/nar-ma-barnet-vare-hjemme-fra-barne/**](https://www.fhi.no/sv/barnehage/nar-ma-barnet-vare-hjemme-fra-barne/) **i denne veilederen.**

**Dersom barnet holdes hjemme fra barnehagen meldes dette direkte til avdelingen.**

|  |  |
| --- | --- |
| **SYKDOM** | **ANBEFALING** |
| **Norovirus;**  **diarè eller oppkast** | Barnet holdes hjemme i akuttfasen. For å unngå spredning av sykdommen skal barnet holdes hjemme 48 timer etter siste gang det kastet opp eller hadde diarè. |
| **Feber** | Barnet skal holdes hjemme. Etter flere dager med feber, anbefaler vi en feberfri dag hjemme før barnehagen. |
| **Forkjølelse** | Allmenntilstand avgjør om barnet holdes hjemme. |
| **Hoste** | Allmenntilstand avgjør om barnet holdes hjemme. |
| **Vondt i halsen** | Allmenntilstand avgjør om barnet holdes hjemme. |
| **Øreinfeksjon** | Kontakt lege.  Allmenntilstand avgjør om barnet holdes hjemme. |
| **Halsbetennelse** | Allmenntilstand avgjør om barnet holdes hjemme. |
| **Øyeinfeksjon** | Allmenntilstand avgjør om barnet holdes hjemme. |
| **Barnemark** | Barnet kan gå i barnehagen etter igangsatt behandling.  Dersom dere oppdager dette hjemme setter vi pris på å bli orientert om dette, da flere kan være smittet. |
| **Vannkopper** | Barnet skal holdes hjemme til utslettet er tørket inn og allmenntilstanden tilsier det. |
| **Kikhoste** | Kontakt lege.  Barnet kan gå i barnehagen 5 dager etter igangsatt behandling dersom allmenntilstand tilsier det. |
| **Brennkopper** | Kontakt lege.  Barnet skal behandles og holdes hjemme til sårene er underkontroll, dvs inntørket/ikke væskende. Barn med få og små lesjoner som er godt tildekket kan gå i barnehagen. |
| **Hånd-, fot- og munnsyke** | Allmenntilstand avgjør om barnet holdes hjemme dersom ikke barnet har feber. |
| **Skarlagensfeber** | Kontakt lege.  Barnet kan gå i barnehagen dagen etter igangsatt behandling dersom allmenntilstand tilsier det. |